
Liina Vahtras                                                                                                              .11.2026         
Majandus- ja tööstusminister                                                                                                            



Kirjalik küsimus kaugküttesektori ajakohaste koondandmete, kütuseliikide, hinnakomponentide ja võrgukadude avalikustamise ning kättesaadavuse kohta


Austatud  majandus- ja tööstusminister   
   
                                                                                                      
Soovin saada teavet Teie vastutusalas oleva Tarbijakaitse ja Tehnilise Järelevalve Ameti (TTJA) ning selle ülesannete hulka kuuluvate tarbijaõiguste kaitse, järelevalve ning tarbijate teavitamise ja nõustamise kohta. Kuna kaugküttehinna kujunemise ja teenuse tõhusust puudutava teabe kättesaadavus on otseselt seotud tarbijate huvide kaitsega,  siis palun selgitage, kuidas tagatakse Teie juhitava ministeeriumi valitsemisalas ning koostöös teiste pädevate asutustega, et kaugküttetarbijatele vajalik teave oleks avalik, arusaadav ja võrreldav.

Kaugküte soojendab Eestis enam kui kahte kolmandikku eluruumidest ning riigis on registreeritud ligi 200 kaugküttepiirkonda. Avalikkusel ja Eesti tarbijatel peaks olema võimalik saada soojatootmise tehnilistest ja majanduslikest näitajatest terviklik ülevaadet. Kahjuks on soojussektori analüüsides ja avalikes aruteludes korduvalt osutatud, et soojuse hinna kujunemine on tarbijatele läbipaistmatu ning kehtiv regulatsioon loeb võrgu „tõhusaks“ üksnes taastuvenergia osakaalu põhjal, jättes soojuse tegeliku hinna ja trassikadusid puudutava info avalikkuse eest varjatuks.

Lähtudes eeltoodust on mul Riigikogu kodu- ja töökorra seaduse § 147 alusel Teile järgmised küsimused:
1.  Kas Eestis on olemas ajakohane andmebaas või register, mis sisaldaks ülevaadet kõigist kaugküttevõrkudest ja neis kasutatavatest peamistest kütuseliikidest ehk baaskütustest? Kui selline register on olemas, siis kus?
1. Kust leiavad avalikkus ja tarbijad koondatud ning üksikasjaliku ülevaate kõigi võrgupiirkondade kehtivatest soojuse piirhindadest, nende komponentidest ja kujunemisalustest?
1. Millises avalikus andmekogus või aruandluses jälgitakse ja avalikustatakse kaugküttevõrkude tegelikke soojuskadusid protsentides ning katlamajade tegelikke kasutegureid?
1. Kust leiab ametliku ja ajakohase nimekirja võrkudest, mis on tunnistatud „tõhusaks kaugküttesüsteemiks“ ning milliste avalike andmete alusel kontrollitakse nende vastavust tõhususe kriteeriumidele?
1. Kui nimetatud andmed pole praegu koondatult avalikud, siis millal ja milliste meetmetega on plaanis tagada soojussektori näitajate läbipaistvus tarbijatele ja avalikkusele?
Palun lisada vastustele viited asjakohastele avalikele andmekogudele ja aruannetele.



Lugupidamisega



(allkirjastatud digitaalselt)


Züleyxa Izmailova
Riigikogu liige

